钦定古今图书集成/明伦汇编/氏族典/第176卷 > 《廖用贤尚友录》 > 田千秋
## 钦定古今图书集成/明伦汇编/氏族典/第176卷 > 《廖用贤尚友录》 > 田千秋

按《汉书车千秋传》：“千秋本姓田氏，其先齐诸田，徙长
陵。千秋为高寝郎。会卫太子为江充所谮败，久之，千
秋上急变，讼太子冤。上感寤，召见千秋。千秋长八尺
馀，体貌甚丽，武帝见而说之，立拜千秋为大鸿胪。数
月，遂为丞相，封富民侯。千秋无他材能术学，又无伐
阅功劳，特以一言寤意，旬月取宰相，封侯，世未尝有”
也。后岁馀，武帝疾，千秋受遗诏辅导少主，谨厚有重
德。为相十二年，薨，谥曰定侯。初，千秋年老，上优之朝
见，得乘小车入宫殿中，故因号曰“车丞相。”子顺嗣侯，
官至云中太守。